SL Uradni list Evropske unije C 138/37

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 138/11

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„HOFER RINDFLEISCHWURST“

ES št.: DE-PGI-0005-0722-10.10.2008

ZGO ( X ) ZOP ( )

1. Ime:

„Hofer Rindfleischwurst“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta izdelkov:

Skupina 1.2: Mesni proizvodi

3.2 Opis proizvoda, za katerega se uporablja ime iz točke 1.:

„Hofer Rindfleischwurst“ je mazava nekuhana klobasa. Je podolgovate oblike in zapakirana v sintetično črevo (celofan), katere premer znaša od 40 mm do 55 mm. Odvisno od velikosti premera lahko posamezna „Hofer Rindfleischwurst“ meri do 50 cm v dolžino in tehta od 150 do 800 gramov. „Hofer Rindfleischwurst“ je intenzivne, vendar prijetne ter za meso značilne barve rdečega odtenka.

„Hofer Rindfleischwurst“ se odlikuje po svojem edinstvenem, prefinjeno začinjenem okusu, značilnem za to vrsto klobas, ki je poudarjen s kančkom popra. Poleg tega hladno prekajevanje na bukovem lesu doda klobasi „Hofer Rindfleischwurst“ še prijetno dimno aromo.

„Hofer Rindfleischwurst“ je fino mleta mazava nekuhana klobasa, ki se odlikuje po svoji svežini. Svoj posebni okus in edinstveno aromo obdrži le dva do tri dni, zaradi česar ni namenjena dolgoročnemu skladiščenju.

Če je vakumsko pakirana, se „Hofer Rindfleischwurst“ lahko skladišči za nekoliko daljši čas, do najmanj 10 dni, vendar pod pogojem, da je ta vakumsko pakirana klobasa shranjena v hladilniku.

Naslednja merila kakovosti, ki jih „Hofer Rindfleischwurst“ mora izpolnjevati, so stabilno rdečenje, opazna mazavost in enotna konsistenca.

Za izdelavo „Hofer Rindfleischwurst“ je kot osnovna sestavina uporabljena pusta govedina, zaradi česar ima klobasa visoko vsebnost mesnih beljakovin brez beljakovin vezivnega tkiva. Ta vsebnost pri „Hofer Rindfleischwurst“ ne sme pasti pod 10 %. Analize, ki jih je opravila neodvisna družba in odbor za testiranje kvalitete za mesnice v bavarski mesni obrti (NBPQ), so kot tehnične lastnosti „Hofer Rindfleischwurst“ pokazale naslednje vrednosti: Vsebnost vode je med 50 % in 55 %, vsebnost maščobe med 25 % in 30 %, delež svinjine in hrbtne maščobe pa je največ 30 %.

Uporabljeni dodatki so v glavnem nitritna sol za razsol in askorbinska kislina kot dodatna učinkovina za rdečenje. Delež omenjenih dodatkov je 2,5 % pri nitritni soli za razsol in 0,5 % pri askorbinski kislini (učinkovini za rdečenje). Od surovih začimb sta v glavnem uporabljena sol in drobno mlet poper, ki sta vmešana med izdelavo. Za poudarek določenega okusa klobase oz. njegovo izpopolnitev je možno dodati še manjše količine mešanic zelišč in začimb.

3.3 Surovine (samo za predelane proizvode):

Kakovost surovin za meso in maščobe je ključnega pomena za kvalitetno izdelavo „Hofer Rindfleischwurst“. Največkrat se uporabi meso zrelih in starejših živali za zakol. Prednost teh je v intenzivni barvi mesa in zrelem mesu. Uporabljata se goveje in prašičje meso. Meso mladega goveda se torej pri izdelavi „Hofer Rindfleischwurst“ ne uporablja. Osrednji surovini v „Hofer Rindfleischwurst“ sta govedina razreda R I, ki ima nizko vsebnost maščobnega tkiva in ne vsebuje tetiv (dve tretjini), ter hrbtna slanina razreda S VIII (ena tretjina). Hrbtni slanini je možno dodati manjšo količino prašičjega mesa razreda S I, vendar to ni del stalne prakse.

Meso, ki se ga uporabi, prihaja večinoma od krav, redko od bikov. Uporabi se goveje stegno, ki vsebuje približno 5 % maščobe. Kadar se uporabi svinjina, se ta vzame iz noge, katere vsebnost maščobe znaša približno 4 %. Hrbtna slanina, ki se uporablja, vsebuje 70 % maščobe.

„Hofer Rindfleischwurst“ se odlikuje po svoji posebni kakovosti in svežini. Za izdelavo „Hofer Rindfleischwurst“ se uporablja samo meso sveže zaklanih živali. Torej se v postopku proizvodnje ne uporablja zrelega, obešenega ali zamrznjenega mesa.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

„Hofer Rindfleischwurst“ se izdeluje na opredeljenem geografskem območju.

3.6 Posebna pravila za rezanje, ribanje, pakiranje itd.:

—

3.7 Posebna pravila za označevanje:

—

4. Jedrnata opredelitev geografskega območja:

Mestno območje Hofa in njegovo okrožje (glej priložen zemljevid).

5. Povezava z geografskim območjem:

5.1 Posebnost geografskega območja:

„Hofer Rindfleischwurst“ je del več kot 50-letne tradicije tega geografskega območja.

Leta 1950 je mesarski mojster Hans Millitzer v Hofu začel izdelovati „Hofer Rindfleischwurst“ iz puste govedine. Potem je to tradicijo nadaljeval njegov nekdanji vajenec Gottfried Rädlein, ki je „Hofer Rindfleischwurst“ med letoma 1962 in 1993 izdeloval v svojem podjetju in tako je klobasa postala znana tudi daleč izven meja tega mesta.

Povpraševanje po „Hofer Rindfleischwurst“ je bilo tako veliko, da je Gottfried Rädlein tedensko predelal do 15 zadnjih četrti govedine v „Rindfleischwurst“ in včasih celo delal ob nedeljah in državnih praznikih, da je lahko izdeloval „Rindfleischwurst“ po svojem posebnem receptu. Ker gre za na tanko mazavo surovo klobaso, je bila „Rindfleischwurst“ posebno sveža in je kot taka svoj posebni okus in edinstveno aromo obdržala le dva ali tri dni. „Rindfleischwurst“ ima posebej nizko vsebnost maščob in je lahko prebavljiva, njeno uživanje so v tistih časih celo priporočali zdravniki.

V letih, ki so sledila, so se za izdelovanje „Rindfleischwurst“ zagreli še drugi mesarji v regiji in navdušeno izdelovali ter ponujali v prodajo tradicionalno „Rindfleischwurst“. Januarja 1993 je Gottfried Rädlein svojo mesnico v Hofu prenesel na priznanega mesarja Alberta Schillerja, ki je še danes specializiran za izdelavo klobas „Hofer Rindfleischwurst“ na enak način, kot jih je izdeloval Gottfried Rädlein. Po zaslugah takratnega predsednika mesarskega združenja v Hofu je bila „Hofer Rindfleischwurst“ leta 1993 dodana na nemški zvezni seznam mesa in mesnih izdelkov pod številko 2.2120.1.

5.2 Posebnost proizvoda:

Kot je bilo že omenjeno v opisu, je „Hofer Rindfleischwurst“ visokokakovosten izdelek z značilnim okusom; klobasa uživa velik ugled in je dobro poznana kot regionalna specialiteta, zlasti v mestu Hof in njegovem okrožju. Gre za zelo popularen izdelek z velikim povpraševanjem ne samo med domačini, saj je klobasa izredno cenjena tudi med gosti in obiskovalci iz drugih krajev. O njeni pomembnosti in ugledu priča tudi dejstvo, da je bila uvrščena v smernice za nemški priročnik o živilih.

„Hofer Rindfleischwurst“ je bila že nagrajena na različnih tekmovanjih za najboljše klobase. Mesarji s tega geografskega območja sodelujejo na vsakoletnem testiranju kvalitete, ki ga organizira Zveza bavarskih mesarjev, kjer predstavijo „Hofer Rindfleischwurst“. V prejšnjih letih je zmeraj osvojila zlato ali srebrno medaljo. Podobne uspehe je zabeležila tudi na tekmovanjih na državnem nivoju, in sicer na testiranjih kvalitete Nemškega živilskega društva (DLG). Na zadnji razstavi za okrožje Oberfranken aprila 2009 v Hofu je bilo javno testiranje klobas in tamkajšnji mediji so podrobno poročali o „Hofer Rindfleischwurst“ kot o vidnem izdelku regije.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

„Hofer Rindfleischwurst“ je izdelek, značilen za regijo Hof. Izvira s tega območja in domača podjetja jo tradicionalno izdelujejo že več kot 50 let po posebnem receptu in s posebno tehniko. Ugled in sloves daje temu izdelku torej predvsem to, da izvira z omenjenega geografskega območja.

Sklic na objavo specifikacije:

(Člen 5(7) Uredbe (ES) št. 510/2006)

Markenblatt, 16. zvezek, z dne 18.4.2008 , del 7a-aa, str. 31 817

(http://register.dpma.de/DPMAregister/geo/detail.pdfdownload/106)

(1) UL L 93, 31.3.2006, str. 12.